*8. számú melléklet*

**TERVEZÉSI SZERZŐDÉS**

**tervezet**

(a továbbiakban: „**Szerződés**”), amely létrejött egyrészről:

**Budapest Főváros VIII. kerület Józsefvárosi Önkormányzat** (székhely: 1082 Budapest, Baross u. 63-67., MÁK Törzskönyvi azonosító szám (PIR): 735715, adószám: 15735715-2-42 képviseli: Pikó András polgármester), mint megrendelő (a továbbiakban: „**Megrendelő**”),

másrészről:

**a […]** (székhely: […]**,** cégjegyzékszám: […], adószám: […], statisztikai számjel: […], bankszámlaszám: […], képviseli: […]), mint vállalkozó (a továbbiakban: „**Vállalkozó**”),

(a továbbiakban együtt: „**Felek**”, külön-külön: „**Fél**”)között, az alulírott helyen és időben, az alábbi feltételek szerint:

**I. ELŐZMÉNYEK**

1. A Megrendelő a BMSK Zrt. mint Beszerzési Ügynökség közreműködésével *„Balatonalmádi-Káptalanfüred gyermek-és utánpótlás tábor tervezése”* tárgyban (a továbbiakban: „**Beszerzési Eljárás**”), melyben Vállalkozó adta a legalacsonyabb ajánlatot, így a Beszerzési Eljárás nyertes ajánlattevője lett. A Beszerzési Eljárás eredményét Megrendelő Költségvetési és Pénzügyi Bizottsága ..../2022. (.....) számú határozatával jóváhagyta, erre tekintettel a Felek a jelen Szerződést kötik meg.
2. A Beszerzési Eljárás során, annak eredményeképpen, illetve azzal összefüggésben létrejövő valamennyi dokumentum – ideértve különösen az eljárásban kiadott ajánlatkérést és műszaki leírást, valamint a Vállalkozó ajánlatát (a továbbiakban együttesen: „**Beszerzési Dokumentáció**”) – a Szerződés elválaszthatatlan részét képezi annak fizikai csatolása nélkül is.
3. A Megrendelő tájékoztatja a Vállalkozót, hogy a jelen Szerződés alapján elkészítendő Tervek felhasználására, valamint a kapcsolódó szolgáltatások igénybevételére a 2021.09.17-én aláírt Támogatási szerződés szerinti „**Káptalanfüred gyermek-és utánpótlás tábor”** projekthez kapcsolódóan kerül sor.

**II. A SZERZŐDÉS TÁRGYA**

1. A Megrendelő a jelen Szerződés aláírásával megrendeli, a Vállalkozó pedig elvállalja Balatonalmádi külterület 0114/5 helyrajzi szám alatt felvett, 3 ha 2336 m2 területű, művelési ág alól kivett, erdő és gazdasági épület megnevezésű, a valóságban 8220 Balatonalmádi, Somfa uta 1. szám alatt található ingatlanon (a továbbiakban: „**Ingatlan**”) tervezett „**Káptalanfüred gyermek-és utánpótlás tábor**” projekt (a továbbiakban: „**Beruházás**”) megvalósításához szükséges, a vonatkozó jogszabályoknak és a Beszerzési Dokumentációnak megfelelő alábbi tervezőmunkák elvégzését és átadását:
2. az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet szerinti építési **engedélyezési tervdokumentáció** elkészítése, a szükséges, jogszabályokban előírt engedélyek, hozzájárulások és nyilatkozatok beszerzésével, a szükséges tanulmányok, felmérések, vizsgálatok elvégzésével,
3. az építőipari kivitelezési tevékenységről szóló 191/2009. (IX. 15.) Korm. rendelet szerinti, valamennyi szakágra kiterjedő **kiviteli tervdokumentáció** elkészítése (a Beruházás becsült értékének alátámasztására alkalmas, árazott és árazatlan tervezői költségvetéssel) a hatályos jogszabályok, műszaki előírások tartalmi és formai követelményeinek megfelelően, ideértve a Magyar Építész Kamarának és a Magyar Mérnöki Kamarának a kiviteli tervek elkészítésének tartalmi és formai követelményeire vonatkozó szabályzatait is,

(a továbbiakban együttesen: „**Tervek**”, külön-külön: „**Terv**”).

1. A jelen Szerződés szerinti szolgáltatások magukban foglalnak minden olyan munkát, illetve feladatot is, amely a Szerződésben és mellékleteiben nincs részletesen meghatározva, de a Vállalkozó feladataihoz a szakmai szokások alapján rendszerint hozzátartozik, illetve a Beruházás teljes körű tervezéséhez és megvalósításához szükséges, vagy ahhoz szükséges, hogy a megvalósított, illetve a Beruházással érintett valamennyi építmény és a Beruházás eredményeképpen létrejövő létesítmény a használatbavételre vonatkozó engedélyeket megkapja, és rendeltetésszerű használatra alkalmas állapotban legyen.
2. A Vállalkozó által vállalt tervezési tevékenység: valamennyi szakágra kiterjedő **generáltervezés**.

**III. A TELJESÍTÉS HELYE ÉS HATÁRIDEJE**

1. A jelen Szerződés szerinti szolgáltatások teljesítésének helye: 1082 Budapest, Baross u. 63-67.
2. A Felek megállapodnak, hogy a Tervekre vonatkozóan a teljesítésre irányadó, **az átadás-átvételi eljárást magában foglaló**, kötbérterhes teljesítési határidők (mérföldkövek) az alábbiak:
3. első teljesítési mérföldkő: vázlatterv elkészítése: a Szerződés hatálybalépésétől számított 50 (ötven) naptári nap;
4. második teljesítési mérföldkő: a Megrendelő által **jóváhagyott** és teljesítésigazolással igazolt engedélyezési tervdokumentáció ÉTDR rendszerbe történő feltöltése: a Szerződés hatálybalépésétől számított 120 (százhúsz)naptári nap;
5. harmadik teljesítési mérföldkő: építési engedély megszerzése;
6. negyedik teljesítési mérföldkő: a Megrendelő által jóváhagyott és teljesítésigazolással igazolt kiviteli tervdokumentáció Megrendelő részére történő átadása: a Szerződés hatálybalépésétől számított 210 (kétszáztíz) naptári nap;
7. A Vállalkozó az első teljesítési mérföldkő vonatkozásában 20 (húsz), a második teljesítési mérföldkő vonatkozásában 10 (tíz) a negyedik teljesítési mérföldkő vonatkozásában legkésőbb a vonatkozó teljesítési határidőt megelőző 30 (harminc) munkanappal korábban köteles a teljesítését jóváhagyásra felajánlani.
8. A Vállalkozó a teljesítését a jelen Szerződésben a megvizsgálásra, javításra, jóváhagyásra meghatározott határidők figyelembevételével köteles ütemezni.
9. A Felek rögzítik, hogy a Vállalkozó a Megrendelő kellő időben történő értesítése mellett előteljesítésre jogosult.

**IV. A VÁLLALKOZÓ JOGAI ÉS KÖTELEZETTSÉGEI**

**IV.1. A teljesítésre vonatkozó követelmények**

1. A Vállalkozó köteles a jelen Szerződés szerinti szolgáltatásokat a vonatkozó jogszabályokkal, valamint a Szerződés előírásaival, így különösen a Beszerzési Dokumentációban meghatározott követelményekkel összhangban, a kialakult, jó műszaki gyakorlatnak megfelelően teljesíteni. A Terveknek műszakilag kivitelezhető, mind a létesítés, mind az üzemeltetés szempontjából gazdaságos és célszerű megoldásokat kell tartalmazniuk. A Tervek elkészítése során a Megrendelő különösen fontosnak tartja, hogy a betervezésre kerülő szerkezetek, anyagok, gépek, rendszerek meghatározásánál figyelemmel kell lenni a fenntarthatóság és a hosszútávú gazdaságos üzemeltetés követelményeinek biztosítására. A Terveknek alkalmasnak kell lenniük a Beruházás kivitelezésére, valamint arra, hogy a Beruházással kapcsolatos, a kivitelezésre irányuló (köz)beszerzési eljárás során az ajánlattevők egyértelmű és azonos megvalósításra tehessenek ajánlatot, és a Tervek alapján a (köz)beszerzési eljárás eredményesen lefolytatható legyen, továbbá alkalmasnak kell lenniük a Megrendelő jelen Szerződésben meghatározott, illetve egyébként felismerhető céljainak megvalósítására, igényeinek kielégítésére. Vállalkozó köteles Megrendelő részére az ÉTDR rendszerben hozzáférést biztosítani.
2. A Vállalkozó köteles a Terveket a Szerződésben és mellékleteiben, valamint a rendelkezésére bocsátott tervezési programban foglalt tartalmi követelményeknek, a műszaki tervezésre vonatkozó minőségi-, biztonsági- és szakmai szabályoknak, ezek hiányában a kialakult szakmai követelményeknek és jó gyakorlatnak megfelelően, megfelelő részletezettséggel, az építési előírások és a hatályos jogszabályokban foglaltak betartásával szolgáltatni. Amennyiben a Szerződés hatálya alatt a vonatkozó jogszabályok vagy kötelező érvényű előírások bármelyike módosul, és a Tervek annak hatálya alá esnek, úgy a szükséges módosításokat a Vállalkozó köteles saját költségén a Terveken átvezetni. A már megvalósult és a Megrendelő által elfogadott (rész)teljesítés vonatkozásában a Vállalkozó köteles a teljesítés során a későbbi munkarészek miatt szükségessé váló módosításokat átvezetni. A jelen pont szerinti áttervezések díját a Tervezői Díj tartalmazza; az áttervezéssel összefüggésben a Vállalkozó többletköltséget vagy többletdíjat a Megrendelővel szemben nem jogosult érvényesíteni.
3. A Vállalkozó felelős különösen a Tervek műszaki tartalmának szakszerűségéért, valós állapotnak megfelelő tartalmáért, építészeti minőségéért, a tervezéssel érintett védett építészeti és természeti örökség megóvásáért, azért, hogy a Tervek alapján a kivitelezés az előzetesen becsült érték alapján megvalósítható legyen, továbbá a Tervek készítésében részt vevő, a tervezői feladat szakmai tartalmának megfelelő szakismerettel és jogosultsággal rendelkező szakági tervezők kiválasztásáért, valamint a szakági tervezők közötti egyeztetések koordinálásáért, terveik összehangolásáért.
4. A Vállalkozó kijelenti és szavatolja, hogy a Szerződés tárgyát, a Tervek megvalósítási helyszínét és a Megrendelő szerződéses céljait megismerte, a Szerződés teljesítéséhez szükséges személyi és tárgyi feltételekkel, ismeretekkel, tapasztalattal, jogosultságokkal és szakemberekkel rendelkezik, mindezekre is tekintettel a Szerződést a vonatkozó jogszabályok és szakmai előírások betartásával, a szakembertől elvárható legmagasabb minőségben és felelősséggel, a Megrendelő igényeit és érdekeit figyelembe véve teljesíti.
5. Amennyiben a Vállalkozó által készített valamely Tervben hibák, elhagyások, ellentmondások vagy más hiányosságok merülnek fel, azokat a Vállalkozó kellékszavatossági és jótállási kötelezettsége keretében saját költségén, a kijavításhoz ésszerűen szükséges határidőben, bármilyen korábbi hozzájárulás vagy jóváhagyás ellenére köteles kijavítani vagy kijavíttatni, abban az esetben is, ha a hibák, elhagyások, ellentmondások vagy más hiányosságok a Megrendelő vagy bármely más harmadik személy által rendelkezésre bocsátott adatokon, terveken vagy más dokumentumokon alapulnak.
6. Amennyiben a jelen Szerződés szerinti bármely szolgáltatás a IV. fejezetben előírt feltételeknek nem felel meg, a Megrendelő jogosult a hibás teljesítésből eredő jogkövetkezményeket alkalmazni. A Vállalkozó az esetleges hibákért akkor is felelősséggel tartozik, ha a Megrendelő a hibás Terveket vagy dokumentumokat, illetve az adott szolgáltatás teljesítését korábban elfogadta vagy jóváhagyta.

**IV.2. Alvállalkozó igénybevétele**

1. A Vállalkozó alvállalkozó (altervező, közreműködő) igénybevételére jogosult. A Vállalkozó az általa jogosan igénybe vett alvállalkozóért úgy felel, mintha a munkát maga végezte volna. A Vállalkozó a teljesítés megkezdését megelőzően köteles írásban tájékoztatni a Megrendelőt a teljesítésbe bevonni kívánt alvállalkozókról és szakemberekről, meghatározva a Szerződésnek azt a részét, melynek teljesítésébe az adott alvállalkozót, szakembert be kívánja vonni. A Megrendelő indokolt esetben jogosult a megjelölt alvállalkozó, illetve szakember cseréjét, illetve további szakember rendelkezésre bocsátását kérni. A Megrendelő által elfogadott alvállalkozók, szakemberek csak indokolt esetben, a Megrendelő előzetes írásbeli jóváhagyásának birtokában változtathatók meg a Szerződés teljesítése során.
2. A Vállalkozó kijelenti és szavatolja, hogy a jelen Szerződés teljesítésébe bevont munkavállalói, illetve igénybe vett alvállalkozói, közreműködői rendelkeznek a jelen Szerződés szerinti feladatok ellátásához szükséges személyi és tárgyi feltételekkel, engedélyekkel, jogosultságokkal, szakmai tapasztalattal és szaktudással.
3. A Vállalkozó köteles gondoskodni arról, hogy az alvállalkozók teljesítése összhangban legyen a jelen Szerződés rendelkezéseivel, valamint a Vállalkozó felelős az ezen kötelezettség megszegéséből eredő valamennyi kárért.
4. A Vállalkozó köteles a Szerződés teljes időtartama alatt a teljesítéshez igénybe vett alvállalkozóival megfelelő kapcsolatot fenntartani, esedékes követeléseiket határidőben kielégíteni. A Megrendelő jogosult az alvállalkozóktól közvetlenül nyilatkozatot kérni arra vonatkozóan, hogy esedékes követeléseiket a Vállalkozó megfizette-e, a Vállalkozó az ilyen nyilatkozat beszerzésében Megrendelő ezirányú kérése esetén Megrendelővel együttműködni, adatokat szolgáltatni köteles.
5. A Vállalkozó a közreműködőkkel köteles olyan szerződéseket kötni, amelyek biztosítják a Megrendelő Szerződésben foglalt jogainak érvényesülését. A Felek rögzítik, hogy amennyiben valamely közreműködő alkalmatlansága a tervezői munkák során merül fel, úgy ebben az esetben Vállalkozó a Megrendelő kérésére köteles a feladat ellátására alkalmas közreműködőt bevonni.
6. Vállalkozó kötelezettséget vállal arra, hogy kizárólag olyan alvállalkozó részére teljesíthet kifizetést, amely szerepel a köztartozásmentes adózói adatbázisban vagy a számlával együtt nemleges adóigazolást ad át (az alvállalkozó részére történő kifizetés napján az adóigazolás nem lehet a kiállítása napjától számított 30 (harminc) napnál régebbi).

**IV.3. Együttműködés, utasítás, tájékoztatás**

1. A Vállalkozó köteles a Szerződés teljesítése során a Megrendelővel együttműködni, utasításait végrehajtani, a Megrendelő szerződéskötéskor ismert, vagy a teljesítés során ismertté váló érdekei szerint eljárni, a Megrendelő teljesítéssel kapcsolatos észrevételeit, igényeit a teljesítés során figyelembe venni.
2. Amennyiben a Megrendelő a Vállalkozónak célszerűtlen, szakszerűtlen utasítást ad, a Vállalkozó köteles erre a Megrendelő figyelmét felhívni. Amennyiben a figyelmeztetést elmulasztja, felelős az ebből eredő kárért. Ha a Megrendelő e figyelmeztetés ellenére utasítását fenntartja, a Vállalkozó a Szerződést a Megrendelő kockázatára köteles teljesíteni. A Vállalkozó köteles azonban az utasítás teljesítését megtagadni, ha az jogszabályi, hatósági rendelkezés megsértéséhez, vagy az élet, testi épség, illetve vagyonbiztonság veszélyeztetéshez vezetne.
3. A Vállalkozó köteles haladéktalanul írásban értesíteni a Megrendelőt minden olyan körülményről, amely a Szerződés teljesítésére kihatással lehet, illetve a Szerződés tárgyát képező munka és szolgáltatások eredményességét és minőségét veszélyeztetheti, gátolhatja.
4. Ha a Tervek elkészítése harmadik személy jogát – ide nem értve az építészeti alkotásokhoz fűződő szerzői jogokat – érintheti, a Vállalkozó köteles erre a Megrendelőt figyelmeztetni, és a Megrendelőt a szükséges jogok megszerzésére felhívni. Amennyiben a Vállalkozó e figyelmeztetési kötelezettségét elmulasztja, az ebből eredő kárért kártérítési felelősséggel tartozik. Abban az esetben, ha a Megrendelő a szükséges jogok megszerzésére nem képes vagy attól elzárkózik, a Vállalkozó köteles a Terveket úgy átdolgozni, hogy azok harmadik személy jogát ne érintsék. Az áttervezés következtében felmerülő többletköltség a Megrendelő felé nem érvényesíthető.

Felek rögzítik, hogy a Megrendelő felhasználási engedéllyel rendelkezik a tervezési feladattal érintett épületre és annak terveire vonatkozóan, így a jelen Szerződés aláírásával azokra vonatkozóan a tervezési feladat elvégzése céljából, az átdolgozásra is kiterjedő, nem átruházható felhasználási engedélyt ad a Vállalkozónak. Vállalkozó kifejezetten jogosult a műveket kép- vagy hangfelvételen rögzíteni, illetve, azokat számítógéppel vagy elektronikus adathordozóra másolni.

5. A Vállalkozó a Terveket a Megrendelővel folyamatosan egyeztetve készíti el. A Vállalkozó köteles a Szerződés hatálya alatt a Megrendelővel egyeztetett, szükséges gyakorisággal tervközi egyeztetéseket tartani, emellett a Vállalkozó köteles a Megrendelő ezirányú kérésének kézhezvételét követő 3 (három) munkanapon belül személyes konzultációt szervezni. A tervközi egyeztetésekről és a személyes konzultációkról a Vállalkozó köteles jegyzőkönyvet készíteni, és azt 3 munkanapon belül átadni a Megrendelő részére. A Vállalkozó a Megrendelő észrevételei alapján köteles a Terveket átdolgozni, pontosítani, javítani. A rögzített koncepciótól való alapvető eltérés, a Terv olyan új elemmel való bővítése, amely alapjaiban megváltoztatja a korábbi koncepciót, koncepcionális tervmódosításnak tekintendő, és Felek megállapodnak, hogy alapvető, koncepcionális tervmódosításra a Vállalkozó korlátlan alkalommal, a teljesítési határidő módosítása nélkül köteles. A Vállalkozó a többletmunka ellenértékének megtérítésére nem jogosult.

1. A Megrendelő utasítása alapján a Vállalkozó – az illetékes szerv tájékoztatási tevékenységének biztosítása céljából – köteles minden segítséget megadni a Megrendelőnek, ez jelenti a Tervekkel kapcsolatos, közérdeklődésre számot tartó információk átadását, illetve a tájékoztatásban részt vevő szakember biztosítását. A Vállalkozó köteles olyan szakembert biztosítani, aki a Megrendelő vagy a Megrendelő által kijelölt személy szakmai segítségével részt vesz a tájékoztatási munkában, a Megrendelőn keresztül segít megválaszolni a sajtó vagy a lakosság által feltett kérdéseket. A Megrendelő kifejezetten felhívja a Vállalkozó figyelmét, hogy a Tervekkel kapcsolatban kommunikációt csak az általa erre felhatalmazott személy vagy szervezet végezhet, a Tervekkel összefüggésben a Vállalkozó nem folytathat semmilyen nyilvánosság irányába ható kommunikációt. Ilyen, tiltott kommunikációnak minősül az is, ha a Tervekre vonatkozó bármely adatot vagy információt a Vállalkozó a Megrendelő előzetes, írásbeli hozzájárulása nélkül a Szerződés részét nem képező formában és módon nyilvánosságra hoz. Az e pontból fakadó kötelezettség megszegéséért a Vállalkozó teljeskörű kártérítési felelősséggel tartozik.

**IV.4. Akadályközlés**

1. Amennyiben a Vállalkozó a teljesítést az előírt határidőben nem tudta megkezdeni, illetve a teljesítés során úgy ítéli meg, hogy valamely teljesítési határidő nem tartható, köteles erről – az arról való tudomásszerzést követően azonnal, de legkésőbb 3 (három) munkanapon belül – a Megrendelőt írásban értesíteni (a továbbiakban: „**Akadályközlés**”). Az Akadályközlésben a Vállalkozó köteles közölni a késedelem okát, várható időtartamát, az annak megszüntetése érdekében tett és tenni kívánt intézkedéseket, továbbá, ha a késedelem oka a Megrendelő érdekkörébe tartozik, az annak megszüntetése érdekében a Megrendelőtől kért intézkedéseket. A Megrendelő a Vállalkozó által megtett Akadályközlést 3 (három) munkanap alatt megvizsgálja, és:
2. a Vállalkozó Akadályközlését tudomásul veszi, és ha a késedelem oka a Megrendelő érdekkörébe tartozik, intézkedik annak megszüntetése érdekében vagy
3. indokolással elutasítja a Vállalkozó Akadályközlését.
4. Az egyértelműség kedvéért a Felek rögzítik, hogy az Akadályközlés Megrendelő általi tudomásulvétele a Vállalkozót a jelen Szerződésben vállalt kötelezettségeinek nem vagy késedelmes teljesítése miatti felelősség és jogkövetkezmények alól csak akkor és annyiban mentesíti, ha és amennyiben a késedelem a Megrendelő érdekkörében vagy a Felek érdekkörén kívül felmerült okból következik be. Emellett a Felek rögzítik, hogy a szerződésszegés jogkövetkezményeinek alkalmazása alól a Vállalkozó csak akkor mentesül, ha akadályközlési kötelezettségét teljesítette, azt a Megrendelő nem utasította el, és az Akadályközlésben a késedelem okaként megjelölt akadály ténylegesen kihat a (rész)teljesítés időpontjára, tekintettel az összes fennálló körülményre és a Vállalkozó azon általános kötelezettségére, hogy a teljesítést és munkát a legjobb időhatékonysággal szervezze meg.
5. A Megrendelő érdekkörébe tartozó vagy mindkét Fél érdekkörén kívüli, és a Megrendelő által elfogadott Akadályközlés esetén az adott (rész)teljesítési határidő az Akadályoztatás valós, szükségszerű és igazolt időtartamával külön szerződésmódosítás nélkül, automatikusan meghosszabbodik.

**IV.5. Felelősségbiztosítás**

A Vállalkozó kijelenti, hogy - mint generáltervező - rendelkezik a Szerződés teljesítéséhez szükséges, érvényes, az alvállalkozók (altervezők, közreműködők) szolgáltatásaira is kiterjedő, legalább 25.000.000 (huszonötmillió) forint/káresemény és 50.000.000 (ötvenmillió) forint /év összegű tervezői felelősségbiztosítással. A felelősségbiztosítást a Vállalkozó a Szerződés hatálya alatt köteles fenntartani, és a biztosítási díj rendezettségét a Megrendelő felé igazolni. A felelősségbiztosítási kötvény másolata a jelen Szerződés mellékletét képezi. A felelősségbiztosítás megléte nem értékelhető felelősségkorlátozásnak.

**IV.6. Hatósági engedélyek**

1. A Vállalkozó köteles a jelen Szerződés szerinti szolgáltatások teljesítéséhez szükséges hatósági engedélyeket saját költségén beszerezni, és azokat a tervdokumentációhoz csatolni.
2. A Vállalkozó köteles az engedélyeztetési eljárásban közreműködni, a hatóság által tett észrevételeket – a Megrendelővel egyeztetve – köteles az engedélyezési tervdokumentáción átvezetni. Az engedélyeztetési eljárásban való közreműködésért a Vállalkozó külön díjat nem számíthat fel, a közreműködés díját – ideértve az eljáró hatóság által a Vállalkozónak felróhatóan kiszabott bírságot is – a Tervezői Díj tartalmazza.

**V. A MEGRENDELŐ JOGAI ÉS KÖTELEZETTSÉGEI**

1. A Megrendelő köteles a Szerződés teljesítéséhez szükséges, rendelkezésére álló adatokat és dokumentumokat kellő időben a Vállalkozó rendelkezésére bocsátani, továbbá a Vállalkozó részére rendszeres konzultációs lehetőséget biztosítani. A Felek megállapodnak, hogy amennyiben a Vállalkozó teljesítéséhez további dokumentumok, adatok szükségesek, a Megrendelő 3 (három) munkanapon belül az igényelt dokumentumokat, adatokat szolgáltatja, vagy nyilatkozik, hogy a kért adatok, dokumentumok nem állnak rendelkezésre. A Megrendelő adatszolgáltatási késedelme – feltéve, hogy a Vállalkozó adatigénylése a Szerződés teljesítéséhez elengedhetetlenül szükséges - a Vállalkozó egyidejű késedelmét kizárja. A Vállalkozó köteles a jelen Szerződés szerinti szolgáltatások teljesítéséhez szükséges minden további adatot és dokumentumot saját költségén beszerezni.
2. A Megrendelő által a Vállalkozó rendelkezésre bocsátott adatok és dokumentumok:
3. tervezési program,
4. Káptalanfüredi gyermektábor területén I. ütemben megvalósult beruházás megvalósulási dokumentációja,
5. Támogatási Szerződés és mellékletei.
6. A Megrendelő figyelemmel kíséri és ellenőrzi a Szerződés teljesítését, a Vállalkozó kezdeményezésére konzultáción, tervközi egyeztetésen, tervbírálaton vesz részt, és köteles az elkészült munkarészekkel kapcsolatban a továbbtervezés szempontjából lényeges kérdésekben kellő időben állást foglalni.
7. A Megrendelő a tervezési folyamat alatt – készültségi foktól függetlenül – munkaközi példányt kérhet véleményezésre. Ezirányú kérelem esetén a Vállalkozó a kérelem kézhezvételét követő 3 (három) munkanapon belül köteles véleményezésre átadni az adott Terv munkaközi példányát. A Megrendelő véleményét a Vállalkozó köteles a teljesítés során figyelembe venni.
8. A Megrendelő jogosult a Vállalkozónak címzett egyoldalú írásbeli jognyilatkozattal a jelen Szerződés vagy valamely szolgáltatás teljesítését egyoldalúan felfüggeszteni. A felfüggesztésről szóló értesítésben meg kell jelölni a felfüggesztés várható időtartamát. A felfüggesztés ténye nem eredményez elszámolási kötelezettséget a Felek között, a felfüggesztésre tekintettel a Vállalkozó részszámla benyújtására vagy egyéb igény érvényesítésére (különösen: kompenzáció, díj, költség, kártérítés) semmilyen jogcímen nem jogosult. A felfüggesztés időtartama alatt a Megrendelő írásban megtett egyoldalú jognyilatkozattal jogosult a felfüggesztést megszüntetni, mely esetben a teljesítést a felfüggesztést megszüntető jognyilatkozat kézbesítését követő napon folytatni kell. A felfüggesztés időtartama a vonatkozó teljesítési határidőbe nem számít bele, a teljesítési határidő a felfüggesztés időtartamával meghosszabbodik.
9. A Megrendelő a Vállalkozó szerződésszerű és igazolt teljesítése esetén köteles a Tervezői Díjat megfizetni.

**VI. ÁTADÁS-ÁTVÉTEL, TELJESÍTÉSIGAZOLÁS**

1. A Vállalkozó a teljesítését a III. fejezetben meghatározottak szerint köteles jóváhagyásra felajánlani, és a jelen fejezet szerint lefolytatott átadás-átvételi eljárás keretében adja át a Megrendelő részére.
2. Az átadás-átvételi eljárást a Vállalkozó jóváhagyásra való felajánlása alapján a Megrendelő szervezi meg. A Vállalkozó köteles biztosítani a felelős szakemberei elérhetőségét, akikkel az átadás-átvételi eljárás során a Megrendelő együttműködik.
3. A Megrendelő Vállalkozó jóváhagyásra való felajánlása után a Terveket, dokumentumokat az általa meghatározott helyszínen – átadás-átvételi jegyzőkönyv szerint – veszi át.
4. A Vállalkozó az elkészített Terveket papír alapon 5 (öt) példányban, magyar nyelven és pdf/A; pdf; illetve szerkeszthető (dwg, doc, xls) formátumban CD/DVD lemezen 5 (öt) példányban köteles átadni a Megrendelő részére. A jelen rendelkezés a Megrendelő által jóváhagyott, illetve a jóváhagyásra felajánlott és a tervközi egyeztetésre átadott Tervekre egyaránt vonatkozik, azzal, hogy a jóváhagyásra felajánlott és a tervközi egyeztetésre átadott terveket a Vállalkozó csak 1 (egy) példány elektronikus formában köteles átadni a Megrendelő részére, továbbá a tervközi egyeztetésre átadott tervek CD/DVD helyett elektronikus úton is megküldhetők a Megrendelő részére.
5. A Megrendelő a jelen Szerződés szerint jóváhagyásra felajánlott és jóváhagyásra átadott Terveket, dokumentumokat az átadástól számított 30 munkanapon belül felülvizsgálja, és szükség esetén a Vállalkozót azok kijavítására, módosítására hívja fel, vagy a Tervek, dokumentumok megfelelősége esetén azokat jóváhagyja.
6. A Megrendelő a Tervek felülvizsgálatához szakértőt vagy szakértő testületet vehet igénybe, amelyhez a Vállalkozó a jelen Szerződés aláírásával kifejezetten hozzájárul.
7. A Megrendelő felhívása esetén a Vállalkozó – a felhívás kézhezvételét követően – köteles a Tervek, dokumentumok kijavítását vagy módosítását 3 (három) munkanapon belül díjmentesen elvégezni, illetve elvégeztetni, és a kijavított, módosított Terveket, dokumentumokat a Megrendelő rendelkezésére bocsátani. Ebben az esetben a jelen fejezet rendelkezései ismételten és értelemszerűen alkalmazandók. Amennyiben a Vállalkozó teljesítése az ismételt megvizsgálást követően is hibás, hiányos, úgy beállnak a késedelem, illetve a szerződésszegés jogkövetkezményei.
8. A Felek rögzítik, hogy **a Tervek felülvizsgálatának és kijavításának, illetve módosításának időtartama a teljesítési határidőbe beleszámít**. A Tervekre vonatkozó átadás-átvételi jegyzőkönyvben a Megrendelő nyilatkozik arról, hogy a Tervek megfelelnek-e a jelen Szerződésben foglalt követelményeknek és alkalmasak-e a rendeltetésszerű használatra, valamint az átadás-átvételre.
9. A Megrendelő a teljesítésigazolást a Tervek, dokumentumok jóváhagyását követő 5 (öt) munkanapon belül állítja ki.

A második Mérföldkő esetében, amennyiben a teljesítés szerződésszerű, a Megrendelő az általa jóváhagyott Terveknek az ÉTDR rendszerbe történő hiánytalanul feltöltését követő 5 (öt) munkanapon belül adja ki a teljesítésigazolást.

1. A Megrendelő részéről a teljesítés igazolására Pikó András polgármester jogosult.
2. A Szerződés az egyes szolgáltatások vonatkozásában kizárólag abban az esetben minősül határidőben maradéktalanul teljesítettnek, ha a teljesítésre meghatározott határidőben a Vállalkozó az adott szolgáltatás teljesítését jóváhagyásra felajánlotta, a jelen fejezetben foglalt és az adott szolgáltatásra értelmezhető átadás-átvétel megtörtént továbbá a második Mérföldkő esetében a Megrendelő által jóváhagyott Terveket az ÉTDR rendszerbe hiánytalanul feltöltötte; majd ezt követően s a teljesítésigazolás kiállításra került.
3. Amennyiben a Felek között valamely teljesítésigazolással kapcsolatosan vita merül fel, a vita eldöntéséig a Vállalkozó részéről a Szerződés szerinti munkavégzés nem szünetelhet.

**VII. SZERZŐI JOGOK, A TERVEK FELHASZNÁLÁSA**

1. A Felek rögzítik, hogy a Szerződés alapján a Vállalkozó által átadott Tervek – amennyiben azok egyéni, eredeti jellegűek – szerzői jogi védelem alatt állnak. A Vállalkozó a jelen Szerződés alapján létrejött valamennyi szerzői jogi védelem alá eső műre – így különösen a Tervekre – vonatkozóan a VIII. fejezetben foglalt Tervezői Díj(rész) Megrendelő általi megfizetésével egyidőben a jelen Szerződésben foglalt feltételekkel, területi, időbeli, felhasználási módbeli és mértékbeli korlátozás nélküli, kizárólagos, harmadik személy részére akár ingyenesen, akár ellenérték fejében átruházható, illetve továbbengedélyezhető, az átdolgozásra is kiterjedő felhasználási engedélyt ad a Megrendelő számára.
2. A kizárólagos felhasználási engedély alapján a VII.1. pont szerinti műveket kizárólag a Megrendelő használhatja fel, a Vállalkozó további felhasználási engedélyt nem adhat, és maga sem jogosult a művek felhasználására.
3. A Felek az egyértelműség kedvéért rögzítik, hogy a felhasználási engedély nem korlátozott területre, időtartamra, felhasználási módra vagy a felhasználás meghatározott mértékére vonatkozóan, továbbá a felhasználási engedély alapján a Megrendelő jogosult a felhasználási engedélyt harmadik személyre akár ingyenesen, akár ellenérték fejében átruházni, illetve a művek felhasználására harmadik személynek további engedélyt adni, valamint a felhasználási engedély alapján a Megrendelő kifejezetten jogosult a művek átdolgozására és arra, hogy a műveket kép- vagy hangfelvételen rögzítse, illetve, hogy azokat számítógéppel vagy elektronikus adathordozóra másolja.
4. A Megrendelő a művekkel szabadon rendelkezik, azokat korlátlanul felhasználhatja. A Megrendelő a Szerződés alapján létrehozott Terveket és minden szerzői jogi védelem alá eső művet a Vállalkozó további engedélye és további jogdíjfizetési kötelezettség nélkül, időben, alkalomban és térben korlátozás nélkül jogosult többszörözni – ideértve az épület korlátlan számú megépítését is – harmadik személyek számára hozzáférhetővé tenni, nyilvánosságra hozni, kiállítani, másolni, terjeszteni, számítógéppel vagy elektronikus adathordozóval másolni, továbbtervezni, átdolgozni vagy ezen felhasználási cselekményekre ellenérték nélkül vagy annak fejében harmadik személyeknek további engedélyt adni. A Megrendelő jogosult a felhasználási engedély ellenérték fejében vagy ingyenesen történő átruházásra is. A Megrendelő jogosult továbbá arra is, hogy e felhasználási cselekményeket ne gyakorolja. A művek korlátlan felhasználása különösen magában foglal minden tevékenységet, amely a Tervek megvalósításához, a megvalósításhoz szükséges partnerek kiválasztásához, a megvalósításhoz szükséges további tervek, dokumentáció létrehozásához, valamint a Megrendelő igényei szerinti megvalósításhoz szükséges bármilyen módosításhoz, változtatáshoz a Megrendelő szerint szükséges.
5. A felhasználási engedély magában foglalja a művek továbbtervezésére, átdolgozására és áttervezésére vonatkozó jogot. A Felek megállapodnak abban, hogy a műveket készítő tervezők személyhez fűződő jogaik vonatkozásában, a mű integritásához fűződő jog kapcsán kifejezetten hozzájárulnak a Tervek vagy az azok alapján kivitelezett építmény olyan megváltoztatásához is, amely a külső megjelenést vagy a rendeltetésszerű használatot befolyásolja. A Felek e rendelkezéssel azt kívánják biztosítani, hogy az átdolgozásra kiterjedően is megszerzett felhasználási engedély gyakorlásának ne jelentse korlátját a tervezők személyhez fűződő joga. Ha a későbbiekben az esetleges áttervezés, átalakítás ellen a személyhez fűződő jogok jogosultja a jelen pontban foglalt kötelezettségvállalás ellenére tiltakozik, úgy a Megrendelő vállalja, hogy az áttervezés, átalakítás kapcsán az eredeti tervező nevének feltüntetését mellőzi. Egyéb követelés Megrendelővel szemben – különös tekintettel a fenti hozzájárulásra – nem támasztható, amennyiben valaki mégis ilyen igényt támaszt, arra a VII.8. pontban foglaltak az irányadóak.
6. A Vállalkozó szavatol azért, hogy az általa szolgáltatott Tervekre és egyéb szellemi alkotásokra vonatkozóan harmadik személynek nincs olyan joga, amely a Megrendelő jelen Szerződés szerinti jogszerzését, illetve a jelen fejezet szerinti felhasználási jog gyakorlását korlátozza, akadályozza vagy kizárja, továbbá az általa teljesített Tervek alapján a további engedélyekhez szükséges tervezési munkát, kivitelezés esetén a kivitelezést akadályozná vagy korlátozná, illetve amelynek alapján harmadik személy a Megrendelőtől díjazást vagy kártérítést követelhet, valamint amely a Megrendelő jogait sértené.
7. A Vállalkozó kijelenti és szavatolja, hogy a Tervek korábban semmilyen módon nem kerültek felhasználásra.
8. A Vállalkozó kötelezettséget vállal arra, hogy bármely harmadik személy által a Megrendelővel szemben a VII.1. pontban meghatározott művekkel kapcsolatban támasztott bármilyen igény esetén a Megrendelőt minden, az igénnyel fellépő harmadik személy által támasztott követelés alól mentesíti, ideértve a Megrendelő felmerült jogi költségeit is.
9. A Vállalkozó szavatol azért, hogy valamennyi, a jelen szerződés teljesítésében alkalmazottként vagy alvállalkozóként (altervezőként, közreműködőként) közreműködő személlyel olyan megállapodást hoz létre, amelynek eredményeképpen a Megrendelő a jelen Szerződés alapján létrejött valamennyi szellemi alkotás felhasználási jogát közvetlenül a Vállalkozótól szerzi meg, továbbá amely a jelen fejezet rendelkezéseinek megfelel, függetlenül attól, hogy az adott szellemi alkotást eredetileg mely szerző hozta létre. Amennyiben a Vállalkozó a jelen pont szerinti vállalását bármely okból nem teljesíti, az abból eredő károkért vagy a Megrendelővel szemben harmadik személyek által a szellemi alkotások felhasználásával kapcsolatban támasztott követelésekért közvetlenül felel és helytáll.
10. A Vállalkozó a jelen Szerződés aláírásával kifejezetten lemond arról a jogáról, hogy a Megrendelő részére átadott művek felhasználásának jogát visszavonja. A Felek megállapodnak továbbá, hogy a Vállalkozó a felhasználási jog kizárólagosságára tekintettel a szerzői jogról szóló 1999. évi LXXVI. törvény (a továbbiakban: „**Szjt.**”) 51. § (1) bekezdése alapján fennálló felmondási jogát a Tervek átadásától számított 5 (öt) évig nem gyakorolja.

**VIII. A TERVEZŐI DÍJ ÉS MEGFIZETÉSE**

1. A Felek rögzítik, hogy a Vállalkozót a Szerződés szerinti munkák és szolgáltatások szerződésszerű teljesítése ellenében vállalkozói díj illeti meg, amelynek összege:

a II.1. pont a)-c) alpontjaira vonatkozóan mindösszesen […] Ft + áfa, azaz […] forint + általános forgalmi adó egyösszegű átalánydíj (a továbbiakban: „**Tervezői Díj**”).

1. A Felek rögzítik, hogy a Megrendelő előleget nem fizet.
2. A Felek megállapodnak, hogy a Tervezői Díj magában foglalja a jelen Szerződés teljesítésének valamennyi ellenértékét, díját és költségét, így különösen valamennyi vállalkozói munka és egyéb szolgáltatás ellenértékét, valamint a Tervekre és valamennyi egyéb, a Szerződés keretében a Vállalkozó által létrehozott szellemi alkotás Megrendelő általi felhasználására vonatkozó korlátlan és kizárólagos felhasználási engedély ellenértékét is. A felhasználási engedély ellenértéke a Tervezői Díj 20 (húsz) százaléka, azzal, hogy amennyiben a Vállalkozó a Terveket módosítja, azért külön felhasználási díj nem illeti meg.
3. A Vállalkozó a Szerződés teljesítésével kapcsolatban egyoldalúan a Tervezői Díjon túlmenően további fizetési igényt (különösen: ellenérték, díj, költség) a Megrendelővel szemben nem támaszthat, egyebekben a Szerződés teljesítése során minden, a teljesítéssel összefüggésben felmerülő költséget, kiadást és adót a Vállalkozó köteles viselni.
4. A Vállalkozó kijelenti, hogy a Tervezői Díjat, és különösen a felhasználási engedély ellenértékére vonatkozó díjat előzetesen megfelelően mérlegelte, és azokat ennek megfelelően kifejezetten elfogadja.
5. A Felek megállapodnak abban, hogy a Tervezői Díj vonatkozásában a Vállalkozó 2 (két) darab részszámla és 1 (egy) darab végszámla benyújtására jogosult, az alábbiak szerint. A Tervezői Díj az alábbiak szerint esedékes:
6. 1. részszámla: a nettó Tervezői Díj 10 (tíz) százaléka, azaz […] Ft + áfa, azaz […] forint plusz általános forgalmi adó; esedékessége: a szerződésszerűen teljesített, a Megrendelő által jóváhagyott vázlatterv Megrendelő részére történő átadását követően;
7. 2. résszámla: a nettó Tervezői Díj 40 (negyven) százaléka, azaz […] Ft + áfa, azaz […] forint plusz általános forgalmi adó; esedékessége: az építési engedélynek az illetékes hatóság általi kiadását követően;
8. Végszámla: a nettó Tervezői Díj 50 (ötven) százaléka, azaz […] Ft + áfa, azaz […] forint plusz általános forgalmi adó; esedékessége: a szerződésszerűen teljesített, a Megrendelő által jóváhagyott és teljesítésigazolással igazolt kivitelezési tervdokumentáció Megrendelő részére történő átadását követően;
9. A számlák a vonatkozó szolgáltatás szerződésszerű, hiba- és hiánymentes teljesítését követően, a Megrendelő által aláírt teljesítésigazolás birtokában, annak csatolásával nyújthatóak be. A számlának meg kell felelnie a számvitelről szóló 2000. évi C. törvény, az általános forgalmi adóról szóló 2007. évi CXXVII. törvény, valamint a vonatkozó egyéb hatályos jogszabályok előírásainak. A Megrendelő a jelen pont rendelkezéseinek nem megfelelő számlával szemben jogosult kifogással élni.
10. A Megrendelő nyilatkozik arról, hogy a Tervezői Díj fedezete rendelkezésre áll.
11. A Vállalkozó szerződés- és jogszabályszerűen kiállított számláját a Megrendelő magyar forintban, 30 napos fizetési határidővel köteles megfizetni. A számla kifizetésére a Ptk. 6:130. §-a, 6:155. §-a, valamint az adózás rendjéről szóló 2017. évi CL. törvény megfelelően irányadó.

**IX. SZAVATOSSÁG, JÓTÁLLÁS**

1. A Vállalkozót a szerződésszerű teljesítéséért a Ptk. és a jelen Szerződés szerinti jog- és kellékszavatosság terheli. A Vállalkozó a szavatossági kötelezettségeinek köteles az erre történő felszólítás átvételét követő 10 (tíz) napon belül eleget tenni.
2. A Vállalkozó a Tervek megfelelőségéért, azaz a Tervek hibamentességért a Ptk. és a jelen Szerződés szerinti jog-és kellékszavatossággal tartozik. A szerződésszegésből fakadó jogok a Tervek hibája miatt mindaddig érvényesíthetők, amíg a Tervek alapján kivitelezett szolgáltatás (építmény) tervhibával összefüggő hibás teljesítése miatti jogok gyakorolhatók. A Vállalkozó az esetleges hibákért akkor is felelősséggel tartozik, ha a Megrendelő a hibás Terveket vagy dokumentumokat, illetve az adott szolgáltatás teljesítését korábban elfogadta vagy jóváhagyta.
3. A Vállalkozó jótállást vállal a Szerződésben foglalt munkák és szolgáltatások szerződésszerű teljesítéséért, továbbá az alkalmazott megoldások, eljárások alkalmasságáért és minőségéért.
4. Vállalkozó a jelen fejezet szerinti jótállásra a Kiviteli Tervek szerződésszerű teljesítésétől számított 24 hónapig köteles (jótállási időszak).
5. A jótállás kiterjed különösen:
6. arra, hogy a Vállalkozó által átadott Tervek és dokumentumok minősége a Szerződés, az alkalmazandó jogszabályok és szabványok előírásainak megfelel, és a szerződéses cél elérését maradéktalanul biztosítja,
7. arra, hogy az engedély kiadása érdekében a Vállalkozó által készített vagy beszerzett valamennyi Terv és dokumentum alkalmas arra, hogy azok alapján az illetékes hatóság az engedélyt kiadja,
8. a Vállalkozó által készített vagy beszerzett valamennyi Terv és dokumentum alkalmas arra, hogy azok alapján a Megrendelő a kivitelezési (köz)beszerzési eljárást megindítsa, valamint
9. arra, hogy a Terveknek nincsen olyan hibája, amely a rendeltetésszerű használatot akadályozhatja.
10. A jótállás alapján a Vállalkozót terhelő kötelezettségek teljesítését – a Megrendelő írásbeli felhatalmazása alapján – harmadik személy is jogosult közvetlenül a Vállalkozótól követelni, amely esetben a Vállalkozó a jótállás keretében végzendő szolgáltatásait e harmadik személy részére köteles nyújtani.
11. A jótállási kötelezettség keretében a Vállalkozó a Megrendelő vagy az általa felhatalmazott harmadik személy első, a jótállási időszak alatt bejelentett, írásbeli felszólítására köteles a Tervek hibájának kijavítását megkezdeni, és azt a felszólításban megjelölt – műszakilag ésszerű, de legfeljebb 10 (tíz) napos – határidőre elvégezni. A Vállalkozó a jótállás keretében köteles elvégezni mindazokat a módosításokat is, amelyeket jogszabály vagy hatóság ír elő.
12. A Vállalkozó a jótállás keretében a jelen fejezet szerinti szolgáltatásokat külön díjazás nélkül nyújtja, azaz nem számít fel díjat, függetlenül az igénybe vett alkalmak számától, illetve az igénybevételi időszak hosszától.
13. A jótállási igény érvényesítésére jogosult a Vállalkozó által vállalt jótállás alapján fennálló szavatossági jogok érvényesítésének jogszabályban meghatározott sorrendjétől eltérhet, azzal, hogy elállási jogával kizárólag az egyéb szavatossági jogainak gyakorlását követően élhet.
14. Amennyiben a Vállalkozó a jótállás keretében teljesítendő kötelezettségeinek határidőben nem tesz eleget, úgy a jótállási igény érvényesítésére jogosult az adott feladatot a Vállalkozó kockázatára és költségére mással jogosult elvégeztetni és jogosult a kijavítás költségeinek és felmerült kárának fedezésére a X. fejezetben meghatározott biztosítékot igénybe venni.

**X. KÖTBÉR, KÁRTÉRÍTÉS**

1. A Vállalkozó a Szerződésben rögzített kötelezettségei olyan okból történő megszegéséért, amelyért felelős, kötbért köteles fizetni, az alábbiak szerint:
2. **Késedelmi kötbér**

Amennyiben a Vállalkozó a Szerződésben, vagy a Szerződés alapján írásban meghatározott bármely határidő tekintetében késedelembe esik, vele szemben a Megrendelő késedelmi kötbérigényt, illetve kötbért meghaladó kárigényt érvényesíthet. A késedelmi kötbér a határidő eredménytelen eltelte utáni első naptól jár, mértéke a teljes nettó Tervezői Díj 1 (egy) százaléka naponta, de legfeljebb a teljes nettó Tervezői Díj 15 (tizenöt) százaléka. A késedelmi kötbér akkor válik esedékessé, amikor a késedelem megszűnik vagy a fizetendő késedelmi kötbér eléri a maximumát. A Vállalkozó tudomásul veszi, hogy amennyiben a késedelem eléri a 15 (tizenöt) napot vagy a késedelmi kötbér eléri a kötbérmaximumot, a Megrendelő azonnali hatállyal felmondhatja a Szerződést és jogosult a Vállalkozóval szemben meghiúsulási kötbért érvényesíteni.

1. **Meghiúsulási kötbér**

Abban az esetben, ha a Vállalkozó felelősségi körébe tartozó okból a Szerződés teljesítése elmarad, különösen, ha a Megrendelő a Szerződéstől a Vállalkozó szerződésszegése miatt eláll, illetőleg azt emiatt felmondja, a Szerződés meghiúsultnak tekintendő, és a Megrendelő meghiúsulási kötbért, illetve a kötbért meghaladó kárát érvényesítheti. A meghiúsulási kötbér mértéke a teljes nettó Tervezői Díj 10 (tíz) százaléka. A meghiúsulási kötbér a Szerződés meghiúsulásával egyidejűleg esedékes.

1. A Megrendelő a késedelmi kötbért az egyes határidők tekintetében külön-külön érvényesítheti a Vállalkozóval szemben, ennek megfelelően a kötbér maximuma is külön-külön számolandó. Amennyiben a Vállalkozó több határidőt mulaszt el, úgy a Megrendelő a késedelmi kötbérösszegeket valamennyi elmulasztott határidő tekintetében külön-külön érvényesítheti a Vállalkozóval szemben. A késedelmi kötbér Szerződés szerinti megfizetése nem mentesíti a Vállalkozót sem a szerződésszerű teljesítés, sem pedig az általa a Szerződés keretében vállalt bármely más kötelezettsége alól. A késedelmi kötbér megfizetése nem mentesíti továbbá a Vállalkozót a Megrendelőnek a Vállalkozó késedelméből eredő, a megfizetett kötbért meghaladó mértékű igazolt kárának – így különösen a teljesítés meghosszabbodásából adódó esetleges többletköltségek – megtérítésére vonatkozó kötelezettsége alól. A Megrendelő a szerződésszegéssel neki okozott kár megtérítését akkor is követelheti, ha kötbérigényét nem érvényesítette.
2. A Megrendelő jogosult a kötbérkövetelését beszámítással érvényesíteni.
3. A Vállalkozó köteles a jelen Szerződésben foglalt vagy jogszabályi előírásból következő kötelességeinek megszegésével a Megrendelőnek, illetve harmadik személynek okozott károkat megtéríteni. A Vállalkozó szerződésszegése esetén a Megrendelő teljes kárát köteles megtéríteni.

**XI. A SZERZŐDÉS HATÁLYA, MÓDOSÍTÁSA ÉS MEGSZŰNÉSE**

1. A jelen Szerződés annak mindkét fél általi aláírásának a napján lép hatályba.
2. A Szerződés módosítása kizárólag a Felek egyező akaratával, írásban lehetséges.
3. A Felek rögzítik, hogy a jelen Szerződést a Megrendelő írásban, 10 (tíz) napos felmondási idővel bármikor felmondhatja.
4. A Megrendelő jogosult a Vállalkozó súlyos szerződésszegésére hivatkozva azonnali hatállyal, indokolással, írásban felmondani a Szerződést, ha:
5. a Szerződés hatálya alatt bekövetkező bármely okból a Vállalkozó nem minősül átlátható szervezetnek;
6. a jelen Szerződés szerinti valamely kötbér eléri a maximumát;
7. szerződésszegését, hibás teljesítését a Vállalkozó a Megrendelő felszólításában szabott határidőt követő 15 (tizenöt) naptári napon belül sem orvosolja, javítja ki;
8. a Vállalkozó vagy az alvállalkozója (altervezője, közreműködője) által foglalkoztatott munkavállalók foglalkoztatása bármely okból nem felel meg a hatályos jogszabályok rendelkezéseinek;
9. a Vállalkozó ellen felszámolási eljárást kezdeményeznek, vagy a Vállalkozó végelszámolását határozza el, illetve a Vállalkozóval szemben kényszertörlési eljárás indul, avagy egyéb olyan körülmény merül fel a Vállalkozó érdekkörében, amely a Szerződés teljesítését meghiúsítja;
10. a Vállalkozó átalakul, illetve a tulajdonosi összetételében, vagyonában olyan jelentős változás következik be, amely a Megrendelő megítélése szerint a Szerződésben meghatározott kötelezettségek teljesítését veszélyezteti;
11. a Vállalkozó felelősségbiztosítása a Szerződés hatálya alatt megszűnik vagy a Szerződésben rögzített érték alá csökken.
12. A Vállalkozó jogosult a Szerződést írásban, azonnali hatállyal felmondani, amennyiben a Megrendelő a fizetési kötelezettségével 15 (tizenöt) napot meghaladó késedelembe esik, és a Vállalkozó ezt követő írásbeli felhívásában rögzített 15 (tizenöt) napos határidőn belül sem tesz eleget a kötelezettségének. A Vállalkozó a Szerződés egyéb módon történő felmondására vagy elállásra nem jogosult, e jogát a Felek a jogszabályok által megengedett legnagyobb mértékben és legtágabb körben kizárják.
13. A Szerződés azonnali hatályú felmondása esetén a Vállalkozó a Szerződés szerinti tevékenységét az értesítés kézhezvételét követően azonnali hatállyal köteles megszüntetni. A Szerződés az azonnali hatályú felmondásról szóló értesítés kézhezvételének napján megszűnik.
14. A Szerződés Megrendelő általi azonnali hatályú felmondása esetén a Felek között elszámolási kötelezettség jön létre; a Felek 15 (tizenöt) napon belül kötelesek egymással elszámolni, amelynek keretében a Megrendelő köteles a Vállalkozónak a Tervezői Díj elvégzett feladatokkal arányos részét megfizetni. A Felek között a Megrendelő általi azonnali hatályú felmondás időpontját megelőzően el nem számolt vállalkozói teljesítések közül kizárólag azok kerülhetnek a Vállalkozó részére kifizetésre, amelyek szerződésszerű teljesítését a Megrendelő az általa kiállított teljesítésigazolásban igazolta.
15. Amennyiben az azonnali hatályú felmondásra okot adó körülmény beállta esetén a Megrendelő megítélése szerint az addig teljesített feladatok önmagukban nem használhatóak, vagy a Beruházás engedélyezésére, kivitelezésére, illetve a (köz)beszerzési eljárás lefolytatására nem vagy csak jelentős többletráfordítással alkalmasak, a Megrendelő az azonnali hatályú felmondás helyett dönthet az elállás mellett, amely a Szerződést a megkötésének időpontjára visszamenő hatállyal szünteti meg, és a Vállalkozó köteles az addig kifizetett Tervezői Díj visszafizetésére, míg a Megrendelőt a Tervek és létrehozott egyéb művek felhasználási joga nem illeti meg.
16. A Szerződés Megrendelő általi azonnali hatályú felmondása, illetve elállás esetén a Vállalkozó köteles megtéríteni a Megrendelőnek a Szerződés idő előtti megszűnéséből eredő és más úton meg nem térült teljes kárát.
17. A Vállalkozó azonnali hatályú felmondása esetén a Vállalkozó kártérítésre nem jogosult, a Felek azonban a már teljesített szolgáltatásokkal kötelesek a fentiek szerint elszámolni.
18. Bármelyik Fél azonnali hatályú felmondása esetén a Megrendelő valamennyi szerzői jogi védelem alá eső műre vonatkozóan a jelen fejezetben meghatározott elszámolás szerinti vállalkozói teljesítésért fizetendő Tervezői Díj-résznek a Vállalkozó részére történő megfizetésével automatikusan, minden további jogcselekmény nélkül a VII. fejezet szerinti felhasználási jogot szerez. A Vállalkozót a felhasználási engedélyért további díjazás nem illeti meg.
19. A Felek kifejezetten rögzítik, hogy abban az esetben, ha a Beruházás finanszírozása kormányzati döntés, vagy egyéb, a Megrendelő által ésszerű eszközökkel nem befolyásolható esemény következtében, a jelen Szerződés hatálya alatt időlegesen félbeszakad, a Beruházás megvalósítására rendelkezésre álló fedezet módosul, vagy véglegesen meghiúsul, úgy a Megrendelő jogosult a jelen Szerződést azonnali hatállyal felmondani, amely esetben az Megrendelő kizárólag a felmondás közléséig teljesített szolgáltatások arányos díjának megfizetésére köteles, azon felüli költség vagy kár megtérítésére a Felek kifejezett megállapodása szerint nem kötelezhető.

**XII. KAPCSOLATTARTÁS**

1. A jelen Szerződés alapján vagy azzal összefüggésben tett valamennyi értesítés, illetve közlés írásbeli formát igényel, és a Felek jelen fejezetben meghatározott kapcsolattartója részére küldendő. Az értesítés, közlés kizárólag az alábbi esetekben tekintendő kézbesítettnek:
2. személyes vagy futárszolgálat útján történő kézbesítés esetén a kézbesítés napján vagy az átvétel megtagadásának napján, vagy
3. a sikeres e-mail kézbesítésigazoláson feltüntetett napon, de legkésőbb az e-mail elküldésétől számított 5. naptári napon vagy
4. ajánlott vagy tértivevényes küldemény esetén a kézbesítés napján vagy az átvétel megtagadásának napján.

A fentiek szerinti bármely, nem munkanapon vagy az átvétel helye szerint 17.00 óra után átvett értesítés a következő munkanapon tekintendő kézbesítettnek.

1. A Felek kapcsolattartói és értesítési címei:

|  |  |
| --- | --- |
| **A Megrendelő részéről:**Név: […]Cím: […]E-mail cím: […]Telefonszám: […] | **a Vállalkozó részéről:**Név: […]Cím: […]E-mail cím: […]Telefonszám: […] |

A Felek kötelesek a jelen pont szerinti adatokban történő változást egymásnak haladéktalanul, de legfeljebb 3 (három) munkanapon belül írásban bejelenteni.

**XIII. ADATKEZELÉS, NYILVÁNOSSÁG**

1. A Felek rögzítik, hogy a jelen Szerződés időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az információs önrendelkezési jogról és az információszabadságról szóló 2011. évi CXII. törvény (a továbbiakban: „Infotv.”), valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló Európai Parlament és a Tanács (EU) 2016/679. számú rendelet (a továbbiakban: „GDPR”) rendelkezéseit.
2. Vállalkozó a Megrendelő üzleti titokról szóló 2018. évi LIV. törvény 1.§-a szerinti üzleti titkával kapcsolatban Megrendelő üzleti titokhoz fűződő jogát nem sértheti meg, figyelembe véve az információs önrendelkezési jogról és az információszabadságról szóló 2011. évi 112. törvény 27.§ (3) bekezdését.
3. A Felek kijelentik, hogy a Szerződés teljesítéséhez kapcsolódóan a részükről eljáró, közreműködő személyek másik Féllel közlésre kerülő személyes adatainak az átadása, kezelése megfelel a természetes személyek személyes adatainak kezelésére, védelmére vonatkozó jogszabályi előírásoknak.
4. A Vállalkozó kijelenti, hogy a Megrendelő adatvédelmi tájékoztatóját előzetesen megismerte, megértette és elfogadta.
5. A Vállalkozó a nyilvánosság, különösen a sajtó felé a Megrendelőt, illetve a Megrendelőről tudomására jutott adatokat érintően kommunikációra nem jogosult, az esetleges megkereséseket továbbítja a Megrendelő részére.

**XIV. VEGYES ÉS ZÁRÓ RENDELKEZÉSEK**

1. A Felek kijelentik, hogy a Felek és képviselőik rendelkeznek a szükséges felhatalmazással és jogosultsággal ahhoz, hogy a jelen Szerződést megkössék, és az abban vállalt kötelezettségeket teljesítsék.
2. A Felek kijelentik, hogy a jelen Szerződés megkötése és teljesítése nem ellentétes belső szabályzataikkal, illetve azon szerződéseikkel, amelyekben a Fél szerződő félként szerepel, továbbá bármely jogszabállyal, rendelkezéssel vagy határozattal, amely a Félre vonatkozik vagy a Fél számára kötelező érvényű lehet.
3. A Vállalkozó köteles biztosítani és tűrni, hogy a Megrendelő, illetve a Beruházás ellenőrzésére jogszabály alapján jogosult szerv ellenőrzési és vizsgálati tevékenységét zavartalanul folytathassa. A Vállalkozó köteles az előzetesen bejelentett helyszíni ellenőrzések alkalmával jelen lenni, a Szerződésben vállalt kötelezettségei teljesítéséhez kapcsolódó iratokat, bizonylatokat, könyveket, nyilvántartásokat az ellenőrzést végző szerv kérésére rendelkezésre bocsátani, az ellenőrzéshez szükséges információk, adatok, tények, körülmények, egyéb feltételek megismerését biztosítani, a szükséges felvilágosítást megadni, valamint az ellenőrző szervvel az ellenőrzés során együttműködni.
4. A Vállalkozó a jelen Szerződés aláírásával és külön okiraton is nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdésének 1. pontja szerinti átlátható szervezetnek minősül. A jelen Szerződés aláírásával a Vállalkozó hozzájárul, hogy az Áht 55. §-a szerinti adatait a Megrendelő az ott meghatározott ideig kezelje.
5. Amennyiben a jelen Szerződés valamely rendelkezése érvénytelennek, jogellenesnek vagy végrehajthatatlannak minősülne, ez a tény nem érinti jelen Szerződés többi rendelkezésének érvényességét, jogszerűségét vagy végrehajthatóságát. A Felek kötelesek megtenni mindent annak érdekében, hogy az érintett rendelkezést a Felek akaratának és gazdasági céljainak megfelelő, érvényes, jogszerű és végrehajtható rendelkezéssel helyettesítsék.
6. A jelen Szerződés nyelve, valamint a jelen Szerződés alapján a Felek által küldött értesítések nyelve magyar. Amennyiben bármely, a Felek által átadott dokumentum vagy értesítés nyelve nem magyar, úgy az adott dokumentum vagy értesítés nem minősül átadottnak, illetve elküldöttnek.
7. A jelen Szerződésben nem szabályozott kérdések tekintetében a hatályos magyar jogszabályok, különösen a Ptk., az Szjt., az épített környezet alakításáról és védelméről szóló 1997. évi LXXVIII. törvény, az építőipari kivitelezési tevékenységről szóló 191/2009. (IX. 15.) Korm. rendelet, az országos településrendezési és építési követelményekről szóló 253/1997. (XII. 20.) Korm. rendelet, az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet, és az ingatlan fekvése szerinti helyi építési szabályzat rendelkezései irányadóak.
8. A Felek rögzítik, hogy a Szerződés tárgyában a jelen Szerződés képezi a Felek közötti teljes megállapodást.
9. A jelen Szerződésből eredő vagy annak kapcsán keletkező valamennyi vitás kérdést a Felek békés úton, tárgyalások útján rendezik. Amennyiben a tárgyalások 30 (harminc) napon belül nem vezetnek eredményre, úgy a Felek a jogvita elbírálására hatáskörrel rendelkező és illetékes bírósághoz fordulhatnak.

A jelen, 6 (hat) db, egymással mindenben megegyező, eredeti példányban készült Szerződést a Felek annak elolvasása, közös értelmezése, tartalmának megértése után, mint akaratukkal mindenben megegyezőt, jóváhagyólag aláírták. A jelen Szerződésből a Megrendelőt 4 (négy) példány, a Vállalkozót 2 (két) példány illeti meg.

**Mellékletek:**

1. sz. melléklet: Beszerzési Dokumentáció

2. sz. melléklet: a Vállalkozó felelősségbiztosítási kötvényének másolata

3. sz. melléklet: átláthatósági nyilatkozat

|  |  |
| --- | --- |
| Budapest, 2022. […] | […], 2022. […] |
| .................................................. | .................................................. |
| **Budapest Főváros VIII. kerület Józsefvárosi Önkormányzat Képviseli: Pikó András****polgármester****Megrendelő** | **Vállalkozó** |

Pénzügyi fedezetet igényel. Budapest, 2022.

Pénzügyileg ellenjegyzem:

 ………………………………

 Hőrich Szilvia

 gazdasági vezető

Jogi szempontból ellenjegyzem:

………………………………

dr. Sajtos Csilla

 jegyző